Китапта республикабыҙҙың күп кенә ауылдары тураһында әлегә матбуғат биттәрендә баҫылмаған мәғлүмәт бирелде (2010 йылға ҡарата), уларҙың башҡортса атамалары ентекле тикшерелде. Республиканың физик-географик , административ-территориаль бүленеше һәм территориаль карталары тәүге тапҡыр башҡорт телендә тәҡдим ителде. Энциклопедия урыҫ телендә нәшер ителгән 7 томлыҡ баҫмаға нигеҙләнеп эшләнде. Әммә ул тура тәржемә түгел, баҫмала урын алған мәҡәләләр өҫтәмә мәғлүмәттәр менән тулыландырылды, сит өлкәләрҙәге башҡорттар күпләп йәшәгән райондар, ауылдар индерелде, сайтҡа электрон вариант ҡуйылғандан һуң, нәшриәткә килгән бик күп тәҡдимдәр һәм кәңәштәр иҫәпкә алынды, был үҙ сиратында баҫманы тағы байытып ебәрҙе. Баҫма журнал һәм гәзит редакциялары, уҡыу йорттары өсөн өҫтәл китабы, фәнни белешмә булырлыҡ итеп эшләнгән.